**HÍREINK**

**Szent Kristóf, az utazók védőszentje** emléknapja kapcsán július 26-án az utazókért imádkoztunk, és megáldottuk az autókat, motorkerékpárokat és kerékpárokat, a jó Isten áldását kérve az utazókra és a járművekre.

Augusztus 1-jén, szombaton **Egyházmegyei Családnap** zajlik Máriapócson, remek élményekkel kecsegtető, kiváló programokkal, előadásokkal, játékokkal, ebéddel. Szeretettel buzdítjuk családjainkat a részvételre.

Ugyanezen a napon délután öt órakor kezdődik **Hajdúdorog**on az az **ünnepélyes alkonyati zsolozsma**, amelyen Kocsis Fülöp érsek atya átveszi „palliumát”, a Szentatyától kapott érseki omofort. Ezzel a szertartással a metropóliai hivatalba való beiktatás utolsó mozzanata is megtörténik, és az érsek-metropolita immár teljes körű felelősséggel irányítja magyar görögkatolikus egyházunkat. Imádkozzunk Metropolita atyánkért, hogy Isten bőséges kegyelme kísérje egyházunkért végzett szolgálatát!

Augusztus 1-jén egyházközségünk öt fiatalja utazik el Rómába egy **nemzetközi ministránstalálkozó**ra. Szép úti élményeket, igazi lelki gazdagodást jelentő zarándoklatot kívánunk nekik. Utazásukat az egyházmegye, a gyerekek családja és egyházközségünk is jelentős összeggel támogatja. Ezt nem könnyű kigazdálkodnunk, de bizonyosak vagyunk benne, hogy hosszú távon a legjobb befektetést mindig a keresztény nevelés és a hivatásgondozás valódi céljaival összhangban lévő kiadások jelentik. Aki hozzá tud járulni egy-egy ministráns utazásának egyházközségi költségeihez, annak segítségét örömmel elfogadjuk. A zarándoklat résztvevői: Chrenkó Martin, Giliga István, Nádasdi Dávid, Seszták Bence és Tuska Bence.

Szeretettel ajánljuk azok figyelmébe, akiknek családjában egyetemi tanulmányait kezdő fiatal van, hogy Budapesten, Debrecenben, Miskolcon és Szegeden is működik **görögkatolikus egyetemi kollégium**. Tájékozódni lehet a gorogkatolikus.hu internetes honlapon.

**E havi ünnepeink:** Augusztus 6. csütörtök: Urunk színeváltozása – Augusztus 15. szombat: az Istenszülő elhunyta és mennybevétele (Nagyboldogasszony) – Augusztus 20. csütörtök: Szent István király – Augusztus 29. szombat: Keresztelő János fejvétele.

Obbágy Miklós atya e hónapban ünnepli pappá szentelésének hatvanadik évfordulóját. Augusztus 30-án, vasárnap **gyémántmisés áldás**ban részesíti templomunkban a Szent Liturgián részt vevő híveket.

\* \* \* \* \*

Görögkatolikus Parókia, Nyíregyháza, Legyező u. 3. – Tel. 30/415-50-92

Honlap: [www.kertvarosigorogok.hu](http://www.kertvarosigorogok.hu) – E-mail: [obbagyl@upcmail.hu](mailto:obbagyl@upcmail.hu)

Számlaszámunk: 11100702-18799303-36000001

Felelős kiadó: Obbágy László parókus

A KERTVÁROSI GÖRÖGKATOLIKUS

EGYHÁZKÖZSÉG ÉRTESÍTŐJE

**LEGYEZŐ**

2015. AUGUSZTUS

**A MÁRIAPÓCSI KÖNNYEZÉS**

**300. ÉVFORDULÓJÁNAK KÖZPONTI ÜNNEPSÉGE**

Nagyboldogasszony ünnepén, augusztus 15-én lesz Máriapócson.

A 10.30 órakor kezdődő Szent Liturgiát

***Sviatoslav Shevchuk kijevi nagyérsek*** vezeti,

több más érsek és püspök jelenlétében.

*Aki megteheti, zarándokoljon el Máriapócsra ezen a jelentős ünnepen. Adjunk hálát együtt három évszázad kegyelmeiért, amelyekben elődeink és mi is részesülhetünk a könnyező Szűzanya közbenjárása által.*

\* \* \* \* \* \* \*

**SZEPTEMBERI ELŐZETES**

I. Egyházközségünk idén tizennyolc éves lett, így **templombúcsúnk**at ebben az esztendőben egyházközségünk „felnőtté válásának” jegyében tartjuk. E gondolatkörben készülünk, és így várjuk majd szeptember 20-i ünnepünkre Keresztes Szilárd püspök atyát, akinek közösségünk, a Nyíregyháza-Kert-városi Görögkatolikus Egyházközség megalapítását köszönhetjük.

Szeptemberi Legyezőnkben részletezzük búcsúi előkészületünk programját és a búcsú rendjét. Már most tisztelettel és szeretettel hívunk és várunk mindenkit a templomi ünnepre és a közös ebédre egyaránt.

Szeptember huszadika legyen – gyermekeinkkel együtt ünnepelt – közös „felnőtt” ünnepünk!

II. Esperesi kerületünk **gyalogos zarándoklat**ára szeptember utolsó szombatján, szeptember 26-án kerül sor. Aki megpróbálta már, nem felejti. A gyalogos zarándoklatban részt venni elsősorban nem fizikai teljesítmény, hanem lelki élmény, megújulást, erőt adó tapasztalat. Indulás reggel 7-kor az orosi parókiáról. Aki túl megerőltetőnek érzi a mintegy huszonöt kilométeres távolságot, fél- vagy negyed távra is bekapcsolódhat. Hívunk, várunk!

***„Távozik a Király palotája”***

**Az Istenszülő elhunyta és mennybevétele – Nagyboldogasszony**

A Hiszekegy szavaiban minden Szent Liturgián megvalljuk az örök életbe vetett hitünket, amikor azt mondjuk: „Várom a holtak föltámadását, és a jövendő örök életet.” Ez a hit, ez a remény csillan fel haldoklóink arcán, ez a remény ad erőt, ez éltet bennünket is egy-egy közeli hozzátartozónk koporsójánál. Hisszük az örök életet!

Ennek a hitünknek egyrészt Jézus szavai adnak alapot: *„Én vagyok a föltámadás és az élet; aki bennem hisz, még ha meghalt is, élni fog.” „Aki hisz abban, aki engem küldött, örök élete van… és átmegy a halálból az életre.”* – Jézus szavai mellett azonban két nagyon lényeges tény a pillére reményünknek: a Húsvét és a Nagyboldogasszony ünnepe, azaz Krisztus feltámadása, illetve az Istenszülő elhunyta és mennybevitele.

1. Jézus feltámadásának ténye. – Az első húsvét óta a halál (bár mindig szomorúsággal, gyásszal, fájdalommal jár együtt) a keresztény ember számára nem vég, nem befejezés, hanem kezdet. „Egy ajtó bezárul itt lenn, s egy ajtó kinyílik ott fenn” (Gárdonyi). Jézus, mint a halottak első zsengéje visszatért a halálból, s ezzel utat nyitott számunkra a mennyei Atyához. Elment, hogy helyet készítsen nekünk. Az ő feltámadása az örök életbe vetett hitünk elsőrendű pillére.

2. A másik pillér a Nagyboldogasszony, az Istenszülő elhunyta és mennybevitele. Mert ezen a napon egyvalaki közülünk, emberek közül nyeri el a dicsőség hervadhatatlan koszorúját. Bár Máriára ráterítette szemfedőjét a halál, Jézus letépte róla, hogy az örök élet menyegzős köntösébe öltöztesse. Egyházunk az első századok óta vallja és tanítja, hogy halála után Fia testestül-lelkestül emelte magához a mennyei dicsőségbe az Istenanyát. Ezért örvendünk ezen az ünnepen, még ha ravatal mellett állunk is, hiszen az emberi élet végső célja teljesült – már nemcsak egy megtestesült isteni személyben, hanem egy átistenült emberi személyben is. A szentatyák ugyanis úgy írták le a megváltás nagyszerűségét, hogy „az Isten emberré lett, hogy az embert istenivé tegye.” Máriában ez megvalósult. Benne eljövendő sorsunkat szemlélhetjük. Ezért nevezi egyházunk mintegy második Húsvétnak ezt az ünnepet, s ezért lehet az örök életbe vetett hitünk másik fontos pillére ez az esemény.

A Jézus feltámadása és az Istenanya megdicsőülése adta bizonyosságra különösen nagy szükség van akkor, amikor az emberek nagy része szíve mélyén vágyik ugyan rá, de elvesztette az örök élet hitét, s éppen ezért félelemben vagy gyűjtögetve, de semmiképp sem felszabadultan él. Mint az a gyermek, akinek adnak egy labdát, hogy játsszon vele, de megmondják: ha kilukad, nem kap másikat. Sose tud felszabadultan játszani vele. A ma embere úgy érzi, nincs „másik labdája”, nincs másik sansza; egy élete van, s azt kell kihasználnia. A Húsvét és a Nagyboldogasszony nagyszerű bizonyosságot ad: Isten többre, jobbra, szebbre hívta az embert!

Különösen szükség van erre a bizonyosságra, a test megdicsőülése reményének megerősítésére akkor, amikor az elmúlt évszázadban láttuk az emberi test meggyalázását a náci és a kommunista haláltáborokban; amikor torz emberi szobor hirdeti ugyanezt Hirosimában; amikor ma is az emberi testtel való visszaélés számos formájával találkozunk a szórakoztatóiparban, de sajnos még az orvostudományban s az élet egyéb területein is. Megnyugtató tudni, hogy Isten szemében micsoda érték az emberi test, hogy megdicsőíti, akárcsak Máriáét. Az ő testét a halál és a sír egy percig sem tarthatta meg sajátjának; a mi életünkben sem a sötét sír a végállomás.

Amikor a Hiszekegyben megvalljuk hitünket az örök életben, erősítse ezt a hitünket az alappillérek átgondolása, valamint az a bizonyosság, amellyel a Nagyboldogasszony ünnepe gazdagítja lelkünket.

\* \* \* \* \* \* \*

**BIBLIAI SZEMÉLYEK TRÉFÁS APRÓHIRDETÉSEI**

Hajnövesztő szereket vennék „sürgős” jeligére. \_\_\_\_\_\_\_\_\_\_\_\_\_\_\_\_\_\_\_

Álomfejtő irodámat áthelyeztem a fáraó palotájába. A megfejtendő álmokat „hét szűk esztendő” jeligére kérem leadni a portán. \_\_\_\_\_\_\_\_\_\_\_\_\_\_\_\_\_\_

Harsonázni tudó papokat keresek sok gyaloglással járó munkára. A jelentkezésekre kérem ráírni: „vár-ostrom”. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tizenegy pár ökör sürgősen eladó, „próféta lettem” jeligére. \_\_\_\_\_\_\_\_\_\_\_\_

Szembetegségeket halepével fájdalommentesen gyógyítok. Jelentkezéseket „angyali javaslat” jeligére várok. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Hajóépítésben járatos ácsokat fölveszek, „szivárvány” jeligére. \_\_\_\_\_\_\_\_\_

Nőstény szamarakat vennék. Jelige: „apámnak”. \_\_\_\_\_\_\_\_\_\_\_\_\_\_\_\_\_\_\_\_

Hárfázni tudó fiatalember szívesen vállalja búskomorságban szenvedő uralkodók pszichiátriai kezelését, „lándzsáktól kíméljenek” jeligére. \_\_\_\_\_\_

A fáraó leányának kérésére zsidó fiúgyereknek dajkát keresek. Jelige: „A terv sikerült.” \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Finom vadméz eladó, „oroszlánkoponya” jeligére. \_\_\_\_\_\_\_\_\_\_\_\_\_\_\_\_\_\_\_\_

Templomépítéshez szakmunkásokat keres megfelelő anyagi háttérrel rendelkező uralkodó, „bölcsesség” jeligére. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\* \* \* \* \* \* \*

**NB!** Idei **egyházközségi kirándulás**unk tervezett időpontja: október 23-25.